Broj: 711-I-1598-P-202/21-02-11

Zagreb, 20. rujna 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev Kristine Kožar Perez, voditeljice Odsjeka za proračun, financije i gospodarstvo u Gradu Ozlju**,na 143. sjednici, održanoj dana 20. rujna 2021.g. daje sljedeće

**OČITOVANJE**

**Nema zapreke, u smislu odredbi ZSSI-a, da dužnosnik Stjepan Basar, zamjenik gradonačelnice Grada Ozlja do 3. lipnja 2021.g., koji je navedenu dužnost obnašao kao volonter u smislu članka 90. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.), nakon prestanka obnašanja navedene dužnosti obnaša dužnost predsjednika Gradskog vijeća Grada Ozlja te da za istu dužnost prima naknadu.**

Obrazloženje

Povjerenstvu se upitom obratila Kristina Kožar Perez, voditeljica Odsjeka za proračun, financije i gospodarstvo u Gradu Ozlju. Upit je u knjigama ulazne pošte zaprimljen pod poslovnim brojem: 711-U-4518-P-202/21-01-2 dana 30. kolovoza 2021.g., povodom kojeg se vodi predmet broj P-202/21.

Podnositeljica u podnesenom dopisu moli tumačenje vezano uz pravo na isplatu naknade predsjedniku Gradskog vijeća Grada Ozlja. Naime, dužnosnik Stjepan Basar, predsjednik Gradskog vijeća Grada Ozlja, u prethodnom mandatu (2017.-2021.) obnašao je dužnost zamjenika gradonačelnice Grada Ozlja. Dužnost zamjenika gradonačelnice obnašao je bez zasnivanja radnog odnosa odnosno volonterski. Slijedom navedenog primao je mjesečnu naknadu za rad. Odredbom članka 90.a. Zakona o lokalnoj i područnoj (regionalnoj) samoupravi propisano je da osobe koje nisu dužnost obavljale profesionalno nemaju pravo na naknadu po prestanku obavljanja dužnosti. Kao predsjednik Gradskog vijeća Grada Ozlja, prema Odluci o visini naknade članovima Gradskog vijeća Grada Ozlja i članova radnih tijela Gradskog vijeća Grada Ozlja, pripada mu pravo na mjesečnu naknadu za obavljanje dužnosti predsjednika Gradskog vijeća. Podnositeljica stoga moli tumačenje postoji li zapreka isplati istu sukladno Zakonu o sprečavanju sukoba interesa.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva. Zahtjev u ovom predmetu nije podnesen od dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. S obzirom da se zahtjevom traži tumačenje odredbi ZSSI-a u odnosu na dužnosnika u smislu ZSSI-a, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga se odredbe navedenog Zakona primjenjuju i na njih. Uvidom u Registar dužnosnika utvrđeno je kako je Stjepan Basar obnašao dužnost zamjenika gradonačelnika Grada Ozlja od 8. lipnja 2017.g. do 3. lipnja 2021.g.

Člankom 7. ZSSI-a propisana su zabranjena djelovanja dužnosnika te je između ostalog podstavkom d) predmetnog članka ZSSI-a propisano da je dužnosnicima zabranjeno primiti dodatnu naknadu za poslove obnašanja javnih dužnosti.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7. počinju danom stupanja na dužnost i traju dvanaest mjeseci od dana prestanka obnašanja dužnosti.

U odnosu na okolnost da je dužnosnik nakon prestanka obnašanja dužnosti zamjenika gradonačelnice Grada Ozlja na održanim lokalnim izborima izabran za člana Gradskog vijeća, Povjerenstvo ističe kako nema zapreke u smislu odredbi ZSSI-a da isti bude izabran za predsjednika Gradskog vijeća.

Povjerenstvo pritom napominje kako članovi gradskih vijeća i županijskih skupština nisu dužnosnici u smislu odredbi članka 3. ZSSI-a, međutim i obavljanje dužnosti člana predstavničkog tijela jedinice lokalne samouprave, u konkretnom slučaju obavljanje dužnosti člana Gradskog vijeća Grada Ozlja, nedvojbeno predstavlja obavljanje druge javne dužnosti, stoga i naknada koja načelno pripada članovima predstavničkih tijela jedinica lokalne samouprave, predstavlja naknadu za poslove obnašanja javnih dužnosti.

U odnosu na primanje naknade, Povjerenstvo ukazuje kako je člankom 4. stavkom 1. ZSSI-a propisano je da se plaćom dužnosnika u smislu ovog Zakona smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Budući da je dužnosnik Stjepan Basar dužnost zamjenika gradonačelnice grada Ozlja obnašao kao volonter, ne pripada mu pravo na naknadu plaće po prestanku obnašanja dužnosti sukladno članku 90a Zakona o lokalnoj i područnoj (regionalnoj) samoupravi te bi stoga naknada koju bi primao kao predsjednik Gradskog vijeća bila jedina naknada za obnašanje javne dužnosti, odnosno ne bi došlo do moguće povrede članka 7 d) u vezi s člankom 20. stavkom 3. ZSSI-a.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljica, putem dostavljene e-mail adrese
2. Objava na internetskoj stranici Povjerenstva
3. Pismohrana